Document ID: 31983D0573

Padomes Lēmums
(1983. gada 26. oktobris)
par pretpasākumiem starptautiskajā tirdzniecības kuģu satiksmē
(83/573/EEK)
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu, jo īpaši tā 84. panta 2. punktu,
tā kā rezultāti, kas izriet no atbilstoši Lēmumiem 78/774/EEK [1], 79/4/EEK [2], 80/1181/EEK [3], 81/189/EEK [4] un 82/870/EEK [5] izveidotās jūras satiksmes informācijas sistēmas un dažu dalībvalstu pieredzes, rāda, ka ir ieteicams noteikt attiecīgu Kopienas procedūru par pretpasākumiem, ko attiecīgās dalībvalstis veic starptautiskajā tirdzniecības kuģu satiksmē pret trešām valstīm,
IR PIEŅĒMUSI ŠO LĒMUMU.
1. pants
Dalībvalsts, kas ir pieņēmusi vai plāno pieņemt pretpasākumus pret trešām valstīm starptautiskajā tirdzniecības kuģu satiksmē, apspriežas ar pārējām dalībvalstīm un Komisiju saskaņā ar Lēmumā 77/587/EEK noteikto apspriežu procedūru [6].
2. pants
1. Dalībvalstis 1. pantā minētajās apspriedēs cenšas saskaņot visus pretpasākumus, ko tās varētu veikt.
2. Padome var vienprātīgi lemt par to, kā dalībvalstis kopīgi piemēro attiecīgus pretpasākumus, kurus paredz šo valstu tiesību akti.
3. pants
Dalībvalstīm, iesaistoties 1. pantā minētajās apspriedēs, attiecīgā gadījumā, cik iespējams, jāprecizē:
a) notikumi, kuru dēļ veikti pretpasākumi;
b) kuģošanas rajons, kurā piemērojams pretpasākums;
c) tas, kāda veida kuģu satiksme tiek skarta (piemēram, līnijsatiksme);
d) veikto vai veicamo pretpasākumu veids;
e) pretpasākumu ilgums;
f) pretpasākuma samērojamība ar ciesto zaudējumu.
4. pants
Dalībvalstīm ir tiesības vienpusēji piemērot pašām savus pretpasākumus.
5. pants
Lēmums ir adresēts dalībvalstīm.
Luksemburgā, 1983. gada 26. oktobrī

Labels: 10
8
15